കര്ക്കിടകത്തില് മുരിങ്ങ ഇല വിഭവങ്ങള് കഴിക്കാന് പാടില്ല, എന്തുകൊണ്ട്? നമുക്ക് ഓര്മ്മവച്ച നാളുമുതല് നാം കേള്ക്കുന്ന ഒന്നാണ് കര്ക്കിടകത്തില് മുരിങ്ങയില കഴിക്കരുതെന്ന് അല്ലേ? പഴമക്കാര് പറഞ്ഞിരുന്ന കാര്യം വീടുകളില് അമ്മമാര് ഇന്നും പാലിച്ചുപോരുന്നുണ്ട്. കര്ക്കിടക മാസത്തില് ഒഴിവാക്കേണ്ട ഇലക്കറികളുടെ കൂട്ടത്തിലാണ് മുരിങ്ങയില കൊണ്ടുള്ള വിഭവങ്ങള്. കാരണം പണ്ടൊക്കെ മുരിങ്ങ നട്ടിരുന്നത് കിണറിന്റെ കരയിലായിരുന്നുവെന്നത്. ഭൂമിയിലെ വിഷാംശം വലിച്ചെടുക്കാന് കഴിവുള്ള ഒരു വൃക്ഷമാണ് മുരിങ്ങ. വലിച്ചെടുക്കുന്ന വിഷം അത് അതിന്റെതന്നെ തടിയില് സംരക്ഷിക്കുകയും ചെയ്യും. എന്നാല് ശക്തമായി മഴ ഉണ്ടാകുന്ന സമയത്ത് തടിയിലേക്ക് അധികമായി കയറുന്ന വെള്ളം കാരണം നേരത്തെ സൂക്ഷിച്ചു വച്ചിരിക്കുന്ന വിഷാംശത്തെ കൂടി ഉള്ക്കൊള്ളാന് അതിന് സാധിക്കാതെ വരികയും അതോടെ വിഷത്തെ ഇലയില് കൂടി പുറത്തേക്ക് കളയാന് മുരിങ്ങ ശ്രമിക്കുകയും ചെയ്യും. അങ്ങിനെ ഇല മുഴുവന് വിഷമയമായി മാറുന്നെന്നും ഈ വിഷം ഇലയില് ഉള്ളത് കൊണ്ട് കര്ക്കിടകത്തില് മുരിങ്ങ ഇല വിഭവങ്ങള് കഴിക്കാന് പാടില്ലെന്നുമാണ് പൂര്വ്വികര് പറയുന്നത്.